उन्नाव। कचहरी में पेशी के बाद जेल में दाखिले पर भी दुष्कर्म के आरोपी शिक्षक की परेशानी कम नहीं हुई। वकीलों ने उस पर तो हाथ साफ किया ही था जेल में बंदियों ने भी उसकी धुनाई कर दी। हालांकि जेल प्रशासन शिक्षक को पीटने की बात से इनकार कर रहा है। फतेहपुर चौरासी ब्लाक के कस्तूरबा विद्यालय में दस साल की बच्ची से कई माह तक दुष्कर्म करने के आरोपी शिक्षक हरनारायन को शुक्रवार को जेल में दाखिल किया गया। सूत्रों के मुताबिक शुक्रवार को कारागार में दुष्कर्म के आरोपी शिक्षक को लेकर बंदियों में दिन भर चर्चाएं होती रहीं। शाम को जेल पहुंचे शिक्षक को मुलाहिजा बैरिक पहुंचाया गया। बंदियों की गिनती और पचासा लगने तक सब कुछ रुटीन में हुआ। शाम ढलते ही लंबरदारों और पुराने कैदियों ने शिक्षक को तलब किया। सूत्रों के मुताबिक लंबरदारों ने शिक्षक कोे पूरी घटना विस्तार से बताने का फरमान सुनाया। शिक्षक के आनाकानी करने पर नए बंदियों से उसका स्वागत करवाया गया। ठीक ठाक स्वागत होने के बाद कराहते हुए शिक्षक ने विस्तार से पूरा घटनाक्रम बताया। बीच बीच में शिक्षक को लंबरदारों की लात, थप्पड़ और मुक्कों के साथ अपशब्द भी सहने पड़े। कहानी समाप्त होने के बाद आई मालिश की बारी। सूत्र बताते हैं कि लंबरदारों ने शिक्षक से जमकर पैर दबवाए और बदन की मालिश करवाई। हाथ हल्का होते ही शिक्षक को अपशब्द सुनने के साथ ही दो चार हाथ भी खाने पड़ जाते थे। हालांकि जेल अधीक्षक अनिल सुधाकर ने शिक्षक के साथ मारपीट की घटना से इनकार किया है। उनका कहना है कि आरोपी शिक्षक को पूरी सुरक्षा दी गई है।